[pic] | AZ EURÓPAI KÖZÖSSÉGEK BIZOTTSÁGA |

Brüsszel, 1.12.2008

COM(2008) 805 végleges

2008/0228 (CNS)

Javaslat:

A TANÁCS IRÁNYELVE

a közös hozzáadottértékadó-rendszerről szóló 2006/112/EK irányelvnek az importtal és más határokon átnyúló ügyletekkel kapcsolatos adócsalás tekintetében történő módosításáról

(előterjesztő: a Bizottság)

INDOKOLÁS

1. A JAVASLAT HÁTTERE |

110 | A javaslat indokai és célkitűzései Ez a javaslat egy hagyományos intézkedésekből álló olyan csomag része, amely rövid időn belül a HÉA-csalás elleni küzdelemmel kapcsolatos, európai uniós szintű koordinált megközelítés keretében lesz benyújtva. A HÉA-irányelv ahhoz szükséges módosításait tartalmazza, hogy az importra vonatkozó bizonyos HÉA-mentességekhez, valamint az egyetemleges felelősséghez kapcsolódóan bejelentett két intézkedés megvalósuljon. A javaslat célja egyfelől az, hogy egyértelművé tegye az importra vonatkozó jelenlegi speciális HÉA-mentesség feltételeit, amellyel ma adócsalási módszerek keretében gyakran visszaélnek, másfelől hogy eszközt adjon az adóigazgatási szervek kezébe a HÉA nem letelepedett kereskedőktől való behajtására olyan esetekben, amikor ezen kereskedők a bevallási kötelezettségük megsértésével elősegítik az adócsalást. |

120 | Általános háttér 2007. december 4-i ülésén az ECOFIN-Tanács felkérte a Bizottságot, hogy folytassa a HÉA-csalás elleni küzdelem hagyományos eszközeivel kapcsolatos – többek között az adócsalás elleni stratégiával foglalkozó szakértői csoportban folytatott – munkáját, 2008 első felében mutassa be az elért eredményeket, és szükség esetén dolgozzon ki hagyományos intézkedéseket tartalmazó szabályozási javaslatot. Az azóta lefolytatott viták egyértelművé tették, a tagállamok azt várják a Bizottságtól, hogy gyorsítsa fel a HÉA-csalás elleni küzdelemre vonatkozó hagyományos intézkedésekkel kapcsolatos munkát, és nyújtson be szabályozási javaslatokat a Tanácsnak a hatályos joganyagban felmerült hibák orvoslására. A Bizottság – a Tanács felkérésére válaszolva – az európai unióbeli HÉA-csalás elleni hatékonyabb küzdelemre irányuló koordinált stratégiáról szóló közleményt tesz közzé; ebben olyan intézkedéscsomagok szerepelnek, amelyekkel kapcsolatban rövid időn belül szabályozási javaslatokat kíván tenni. Ez a közlemény az irányelvjavaslattal együtt kerül a Bizottság elé elfogadásra. Ez az irányelvjavaslat a közleményben szereplő első intézkedéscsomag része. |

130 | A javaslat által érintett területen meglévő rendelkezések a) Mentesség az importra vonatkozó HÉA alól A HÉA-irányelv (a 2006. november 28-i 2006/112/EK tanácsi irányelv) 143. cikkének d) pontja értelmében a termékimport után nem kell HÉA-t fizetni, ha az importált termékeket egy másik tagállamban lévő adóalanynak a Közösségen belül értékesítik vagy továbbítják. E rendelkezés gyakorlatban történő végrehajtása, beleértve a mentesség alkalmazási feltételeinek meghatározását, a tagállamok feladata, aminek eredményeként eltérő megoldások születtek. A HÉA-irányelv 145. cikkének (1) bekezdése úgy rendelkezik, hogy a Bizottság szükség esetén javaslatokat nyújt be a Tanácsnak annak érdekében, hogy pontosítsa a 143. és a 144. cikkben meghatározott adómentességek alkalmazási körét, valamint azok végrehajtásának részletes szabályait. Mostanáig a Bizottság nem nyújtott be ilyen javaslatot. Az adócsalásokkal foglalkozó tagállami ellenőrök arra hívták fel a Bizottság figyelmét, hogy az eltűnő kereskedő útján elkövetett, a Közösségen belüli adócsalások alkalmával egyre többször használják ezt az importra vonatkozó mentességet. A probléma alaposabb elemzése során bebizonyosodott, hogy az említett rendelkezés csalárd alkalmazását nagy mértékben segíti a mentességre vonatkozó szabályok nem megfelelő végrehajtása a tagállamok jogában, aminek következtében a vám- és az adóhatóságok nem tudják garantálni az importált termékek fizikai mozgásának a Közösségen belüli nyomon követését. Tekintettel a szóban forgó mentességgel való visszaélés elterjedtségére, a Bizottság helyénvalónak tartja, hogy jogalkotási kezdeményezéssel éljen az említett rendelkezés részletes végrehajtási szabályainak közösségi szinten való megállapítása érdekében. b) Egyetemleges felelősség A HÉA-irányelv 205. cikke lehetővé teszi a tagállamok számára annak előírását, hogy az adófizetésre kötelezett személytől eltérő személy az adófizetésre kötelezett személlyel egyetemlegesen felel a HÉA megfizetéséért. Az arányosság, az átláthatóság és a jogbiztonság elvére tekintettel, valamint annak érdekében, hogy az említett rendelkezés alkalmazása egységes legyen azokban az esetekben, amikor az adómentes, a Közösségen belüli termékértékesítést végző személy nem teljesíti bevallási kötelezettségét, szükséges bevezetni az egyetemleges felelősség kötelező alkalmazását az ilyen esetekben, valamint részletesen meg kell határozni e felelősségi alakzat alkalmazásának feltételeit. |

140 | Összhang az Unió egyéb szakpolitikáival és célkitűzéseivel Az adócsalás elleni küzdelem a lisszaboni stratégia része. Az adózási és a vámpolitikának a lisszaboni stratégiához való hozzájárulásáról szóló 2005. október 25-i közleményében a Bizottság hangsúlyozta, hogy az adócsalás jelentősen torzítja a belső piac működését, akadályozza a tisztességes versenyt, és csökkenti azokat a bevételeket, amelyeket tagállami szinten a közszolgáltatásokra kellene fordítani. Mivel a hatóságoknak pótolniuk kell a kieső bevételeket, az adócsalás terjedése növeli az adószabályokat tiszteletben tartó vállalkozásokra nehezedő költségvetési nyomást. A javaslat lehetővé teszi, hogy a tagállamok számára egyértelművé váljon olyan intézkedések alkalmazási köre, amelyeket az adócsalás elleni küzdelemben, valamint arra használhatnak, hogy gondoskodjanak a meghatározott ügyleteket terhelő HÉA beszedéséről olyan esetekben, amikor fennáll a veszélye, hogy az eladó szándékos magatartása miatt elveszítik HÉA-bevételeik egy részét. |

2. KONZULTÁCIÓ AZ ÉRDEKELT FELEKKEL ÉS HATÁSVIZSGÁLAT |

Az érdekelt felekkel folytatott konzultáció |

211 | A konzultáció módszerei, a legfontosabb célterületek, valamint a válaszadók általános jellemzői A szóban forgó speciális területtel kapcsolatos technikai kérdések a tagállami szakértőkkel együttműködve lettek megvizsgálva. |

212 | A válaszok összefoglalása és figyelembevételük módja a) Mentesség az importra vonatkozó HÉA alól A szakértők által az importtal kapcsolatban végzett munka eredményeként több ajánlás született. Ezek közül néhány arra irányult, hogy az importőrnek az importáló tagállamban legyen HÉA-azonosítója vagy adóügyekben eljáró képviselője, ahogyan azt a HÉA-irányelv 214. cikke (1) bekezdésének a) pontja már előírja. E javaslatok között szerepelt az is, hogy az importőr köteles legyen közölni az importtal kapcsolatos HÉA-ügyekkel foglalkozó hatóságokkal annak a más tagállamban letelepedett adóalanynak a HÉA-azonosítószámát, aki részére a termékeket küldik. Szintén javaslatként fogalmazódott meg az a kötelezettség, hogy az importőr az import időpontjában képes legyen bizonyítani, hogy a termékeket tovább fogják küldeni vagy szállítani az importáló tagállamból egy másik tagállamba. A HÉA-irányelv 143. cikke d) pontjának javasolt módosítása ezen ajánlásokon alapul. Más ajánlások főleg olyan adminisztratív megoldásokra irányultak, amelyek nem igénylik a HÉA-irányelv módosítását. b) Egyetemleges felelősség A szakértőkkel folytatott konzultációkon az egyetemleges felelősség határokon átnyúló alkalmazásának alapvetői feltételei is meg lettek vitatva, és ennek eredményeit a javasolt szabályozás tartalmazza. |

Szakértői vélemények összegyűjtése és felhasználása |

229 | Nem volt szükség külső szakértők bevonására. |

230 | Hatásvizsgálat Mindkét intézkedés elsősorban a HÉA-irányelv két cikkének technikai kiigazítására irányul alkalmazásuk egyértelművé tétele érdekében. Mivel nincs szó a hatályos HÉA-szabályozás lényeges elemeinek módosításáról, hatásvizsgálat nem tűnt szükségesnek. A javaslat nem ró újabb terhet a vállalkozásokra, és nem jár újabb költségekkel sem a gazdasági szereplők, sem az adóigazgatási szervek számára. |

3. A JAVASLAT JOGI ELEMEI |

305 | A javasolt fellépés összefoglalása A javaslat a hatályos HÉA-irányelv két cikkének módosítására irányul. a) Mentesség az importra vonatkozó HÉA alól Az első intézkedés részletezi az importra vonatkozó egyik adómentesség helyes alkalmazásához szükséges feltételeket. b) Egyetemleges felelősség A második intézkedés arra irányul, hogy a Közösségen belüli termékértékesítést végző adóalany egyetemleges felelősséggel tartozzon az adott termék olyan tagállamban történő, a Közösségen belüli beszerzését terhelő HÉA megfizetéséért, amelyben nincs letelepedve, ha az összesítő nyilatkozatot nem vagy nem időben nyújtja be, illetve ha az összesítő nyilatkozat nem tartalmazza az előírt adatokat. |

310 | Jogalap Az EK-Szerződés 93. cikke. |

320 | A szubszidiaritás elve A szubszidiaritás elve alkalmazandó, mivel a javaslatot illetően a Közösség nem rendelkezik kizárólagos hatáskörrel. |

A javaslat célkitűzéseit a tagállamok a következő ok(ok)ból nem tudják megfelelően megvalósítani. |

321 | Az erre a kérdéskörre is vonatkozó 2006/112/EK tanácsi irányelv megállapítja a közösségi HÉA-rendszer működésére vonatkozó szabályokat. A jelenleg hatályos harmonizált előírások két rendelkezésének egyértelművé tétele érdekében a Közösség által elfogadott aktussal kell azokat módosítani. A tagállamok nem alkothatnak a közösségi joggal ellentétes jogszabályokat. |

A javaslat célkitűzéseit közösségi fellépéssel a következő ok(ok)ból lehet hatékonyabban megvalósítani. |

324 | A közösségi szintű intézkedésekkel hatékonyabban lehet küzdeni az adócsalás ellen. |

325 | Ezek az intézkedések a vonatkozó rendelkezések egységes alkalmazását is garantálják. |

327 | a) Mentesség az importra vonatkozó HÉA alól Annak elkerülése érdekében, hogy a HÉA-mentes importügyletek célpontja olyan tagállam legyen, amely nem alkalmazza az említett szigorú feltételeket, e kiegészítő feltételeket közösségi szinten kell megállapítani. b) Egyetemleges felelősség A jogbiztonság elvéből következően az Európai Unióban letelepedett valamennyi kereskedőnek tudnia kell, hogy egyetemleges felelősséggel tartozhat a más tagállamban történő, a Közösségen belüli termékértékesítést terhelő HÉA megfizetéséért, valamint ismernie kell az említett felelősségi alakzat alkalmazásának feltételeit. Ezeket a feltételeket pontosítani szükséges, és valamennyi tagállamban egységesen kell őket alkalmazni. |

A javaslat ezért megfelel a szubszidiaritás elvének. |

Az arányosság elve A javaslat a következő ok(ok)ból megfelel az arányosság elvének. |

331 | A javaslat csak minimális mértékben kívánja módosítani az irányelvet. a) Mentesség az importra vonatkozó HÉA alól Az importra vonatkozó HÉA alóli mentességhez kapcsolódó kiegészítő feltételeknek gyakorlatilag már ma is alkalmazandónak kellene lenniük, és csak azért válnak a szabályozás részévé, hogy a tagállamok megközelítése egységes legyen a mentesség gyakorlati alkalmazásának ellenőrzését illetően. Az importőr által nyújtandó tájékoztatás nem különbözik attól, amelyet már jelenleg is nyújtania kell az importra vonatkozó HÉA alóli mentességhez. Egyszerűen bizonyítania kell, hogy az importot követően a termékeket a Közösségen belül HÉA-mentesen értékesítik egy másik tagállamban vagy oda továbbítják, és ezt be kell jelentenie az összesítő nyilatkozaton. A módosítás nem jár pénzügyi teherrel és nem keletkeztet újabb adminisztratív terhet sem, mindössze kis mértékben növeli azokat azon importőrök vonatkozásában, akik a 4200-as vámeljárást kívánják igénybe venni, amelynek keretében az importra vonatkozó HÉA-t nem kell megfizetni, ha az importot követően a termékeket a Közösségen belül értékesítik egy másik tagállamban vagy oda továbbítják őket. Az importőröknek valójában már ma is rendelkezniük kell az erre vonatkozó adatokkal. b) Egyetemleges felelősség Az egyetemleges felelősség tekintetében egy speciális feltételt előíró, kötelező szabály bevezetésére kerül sor valamennyi tagállamban azokban az esetekben, amikor a szóban forgó termékek egy másik tagállamban történő, a Közösségen belüli értékesítésére vonatkozó HÉA befizetése elmarad az eladó azon mulasztása miatt, hogy nem vagy késve nyújtja be az összesítő nyilatkozatot, vagy az nem tartalmazza a Közösségen belüli értékesítésre vonatkozó valamennyi adatot. Az eladó számára lehetővé kell tenni, hogy a Közösségen belüli beszerzésre vonatkozó HÉA-fizetési kötelezettség helye szerinti tagállam adóigazgatási szerve előtt bizonyíthassa, hogy mulasztása kellően indokolt, valamint a bevallási kötelezettségével kapcsolatos hiányosságok tartalmiak és nem szándékos magatartás következményei. |

332 | Mindezeken felül az Európai Bíróság jelenlegi gyakorlata továbbra is irányadó e rendelkezés tekintetében. Az említett szabály ellentmondásmentes és pontosan meghatározott kötelezettséget ró a Közösségen belüli értékesítést végző adóalanyra, aminek következtében jogai és kötelességei egyértelművé válnak, és meghozhatja a megfelelő intézkedéseket. A javasolt módosítás tehát megfelel a jogbiztonságból a kereskedőt illetően fakadó feltételeknek. Az eladónak a pontos összesítő nyilatkozat benyújtására vonatkozó kötelezettsége nem jelent újabb adminisztratív terhet a vállalkozások számára, mivel ezt a kötelezettséget a hatályos közösségi HÉA-szabályozás már előírja. Fontos megjegyezni, hogy az eladó által benyújtott összesítő nyilatkozattal adott tájékoztatás a tagállamok számára elsődleges – ha nem kizárólagos – információforrás a területükön végbemenő, a Közösségen belüli beszerzésekkel kapcsolatban. Következésképpen ellenőrzési eszközként való használata szempontjából alapvető fontosságú, hogy ezt a tájékoztatást megadják és továbbítsák, valamint pontos adatokat tartalmazzon. Ezenkívül a Közösségen belüli értékesítést végző adóalany csak akkor válik egyetemlegesen felelőssé, ha a beszerző nem nyújt be HÉA-bevallást a Közösségen belüli beszerzéssel kapcsolatban. A két javasolt intézkedés tehát megfelelő célokra irányul és hatálya pontosan körülhatárolt, továbbá megfelel mind az arányosság elvének, mind a jogbiztonság követelményeinek. |

A jogi eszközök megválasztása |

341 | A javasolt eszköz: irányelv. |

342 | Más jogi eszköz a következő ok(ok)ból nem lenne megfelelő. A javaslat a HÉA-irányelv két cikkének módosítására irányul, ezért a módosító aktusnak is irányelvnek kell lennie. |

4. KÖLTSÉGVETÉSI VONZATOK |

409 | A javaslat nincs hatással a Közösség költségvetésére. |

5. KIEGÉSZÍTő ADATOK |

550 | Megfelelési táblázat A tagállamok kötelesek eljuttatni a Bizottsághoz az irányelvet átültető nemzeti rendelkezések szövegét, valamint az e rendelkezések és az irányelv közötti megfelelést bemutató táblázatot. |

570 | A javaslat részletes magyarázata a) Mentesség az importra vonatkozó HÉA alól A HÉA-irányelv 143. cikke d) pontjának módosítása a következő három feltételt kívánja bevezetni az adómentesség alkalmazása tekintetében: - az importőrnek az importáló tagállamban HÉA-azonosítóval vagy adóügyekben eljáró képviselővel kell rendelkeznie, - a mentességet kérő személynek jeleznie kell, hogy a termékek nem maradnak az importáló tagállamban, hanem továbbítják vagy feladják őket egy másik tagállamba, - az importőrnek az import időpontjában közölnie kell annak a HÉA-azonosítóval rendelkező adóalanynak a HÉA-azonosítószámát, aki részére a termékeket egy másik tagállamba küldik. Következésképpen annak az importőrnek, aki arra hivatkozva akar mentesülni a HÉA alól, hogy a termékeket egy másik tagállamba szánják, bizonyítania kell, hogy HÉA-azonosítóval rendelkezik az importáló tagállamban, valamint az import időpontjában jeleznie kell, hogy a termékek adómentes, a Közösségen belüli értékesítés vagy továbbítás keretében kerülnek át egy másik tagállamba. A második kötelezettség teljesítéséhez bizonyítania kell a fentebb említett feltételek teljesítését. Másfelől a mentesség megfelelő alkalmazása a tagállami vám- és adóhatóságok, valamint a különböző érintett tagállamok adóigazgatási szervei közötti információáramlás minőségétől is függ. Ez a megfelelő információk gyűjtésére és továbbítására vonatkozó utóbbi kötelezettség a tagállamok adó- és vámigazgatási szerveit terheli. Csak a mentességre alkalmazandó szigorúbb szabályozási keret kialakítására vonatkozó bizottsági, valamint a különböző érintett felektől származó információk gyűjtésére és továbbítására vonatkozó tagállami megközelítés kombinált és együttes alkalmazása garantálhatja, hogy ez a rendszer a fentebb említett csalás elleni küzdelem hatékony eszközévé váljon. b) Egyetemleges felelősség A 205. cikk módosítása a tagállamok azon kötelezettségére vonatkozik, hogy a területükön nem letelepedett eladókat egyetemlegesen felelőssé tegyék az adott termékeknek a Közösségen belüli beszerzésére vonatkozó, az ügyfelüket terhelő HÉA megfizetéséért abban az esetben, amikor bizonyos kötelezettségek teljesítése elmarad, ami implicit módon hozzájárul ahhoz, hogy a Közösségen belüli beszerzés helye szerinti tagállamban HÉA-veszteség keletkezik. Ez akkor következik be, ha az eladó elmulasztja teljesíteni az értékesítéssel kapcsolatos összesítő nyilatkozat benyújtására vonatkozó kötelezettségét, valamint a termékeket Közösségen belül beszerző személy a HÉA-t nem vallja be. Ilyenkor a Közösségen belüli beszerzés helye szerinti tagállam nem értesül arról, hogy területére termékek érkeztek. Ezenkívül, az arányosság és a jogbiztonság általános elvének tiszteletben tartása érdekében a szóban forgó eladó megdöntheti az említett cikkben szereplő vélelmet, ha mulasztását kellően megindokolja az illetékes hatóságnak. Az említett megoldásnak köszönhetően a tagállamok számára újabb rendelkezés jelenthet jogalapot arra, hogy a Közösségen belüli beszerzésre vonatkozó HÉA-t beszedjék a csalárd ügyletben vagy csalárd ügyletek láncolatában részt vevő adóalanytól, aminek következtében nőnek a csalással járó kockázatok és költségek, valamint nehezebbé válik a csalási módszerek megvalósítása. A javasolt intézkedésekkel ugyanakkor arra lehet ösztönözni az eladókat, hogy időben, valamint pontosan és hiánytalanul kitöltve nyújtsák be az összesítő nyilatkozatokat, aminek köszönhetően javulhat a VIES-en (HÉA-adatcsererendszer) keresztül továbbítandó adatok minősége. |

E-10456 | (Explanatory memorandum validated - 10 456 characters - complying with DGT norm.) |

2008/0228 (CNS)

Javaslat:

A TANÁCS IRÁNYELVE

a közös hozzáadottértékadó-rendszerről szóló 2006/112/EK irányelvnek az importtal és más határokon átnyúló ügyletekkel kapcsolatos adócsalás tekintetében történő módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 93. cikkére,

tekintettel a Bizottság javaslatára[1],

tekintettel az Európai Parlament véleményére[2],

tekintettel az Európai Gazdasági és Szociális Bizottság véleményére[3],

mivel:

(1) A Tanács a gazdasági és pénzügyekkel foglalkozó 2006. november 28-i ülésén elfogadott következtetésekben hozzájárult a tagállami erőfeszítéseket kiegészítő, közösségi szintű, – különösen a közvetett adókkal kapcsolatos – adócsalások elleni stratégia kidolgozásához.

(2) Két ezzel összefüggésben megvitatott intézkedés a közös hozzáadottértékadó-rendszerről szóló, 2006. november 28-i 2006/112/EK tanácsi irányelv[4] módosítását igényli.

(3) A termékimport után nem kell HÉA-t fizetni, ha az importált termékeket egy másik tagállamban lévő adóalanynak értékesítik vagy továbbítják. A mentesség megadásának feltételeit a tagállamok állapítják meg. A tapasztalatok azonban azt mutatják, hogy a végrehajtásbeli különbségeket a kereskedők arra használják fel, hogy elkerüljék az említett termékimportot terhelő HÉA megfizetését.

(4) E visszaélés megakadályozása érdekében, valamint a Bizottság azon kötelezettsége alapján, hogy – ha szükséges – olyan javaslatot kell tennie a Tanácsnak, amely az importra adható mentesség alkalmazási körének pontosítására és a részletes végrehajtási szabályok megállapítására irányul, meg kell határozni a mentesség alkalmazásának feltételeit.

(5) A HÉA adóhatóságnak való megfizetése az adóalany feladata. A tagállamok azonban a HÉA megfizetésének garantálása érdekében úgy is rendelkezhetnek, hogy megfelelő körülmények esetén más személy egyetemlegesen felelős a HÉA megfizetéséért.

(6) Annak érdekében, hogy a termékeket eladó azon személy, aki hozzájárul a HÉA-bevételnek a HÉA-mentes áruk más személy általi megszerzésekor bekövetkező elmaradásához, egyetemlegesen feleljen a termékek egy olyan tagállamban történő, a Közösségen belüli beszerzését terhelő HÉA megfizetéséért, ahol az eladó nincs letelepedve (nem letelepedett eladó), erről a lehetőségről külön rendelkezni kell.

(7) A nem letelepedett eladókkal kapcsolatos jogbiztonsági követelményeknek való megfelelés érdekében szükséges, hogy valamennyi tagállam ugyanazt a szabályt alkalmazza és az alkalmazás módja átlátható legyen.

(8) Mivel ezen okok miatt a javasolt intézkedéseknek a HÉA-csalás elleni küzdelemmel kapcsolatos céljait a tagállamok nem tudják megfelelően megvalósítani, és ezért azok közösségi szinten hatékonyabban valósíthatók meg, a Közösség a Szerződés 5. cikke szerinti szubszidiaritás elvének megfelelően intézkedéseket hozhat. Az említett cikkben meghatározott arányosság elvének megfelelően ez az irányelv nem lépi túl a fenti célok eléréséhez szükséges mértéket.

(9) A 2006/112/EK irányelvet ezért ennek megfelelően módosítani kell,

ELFOGADTA EZT AZ IRÁNYELVET:

1. cikk

A 2006/112/EK irányelv a következőképpen módosul.

1. A 143. cikk a következőképpen módosul:

2. a bevezető szöveg helyébe a következő szöveg lép:

„(1) A tagállamok mentesítik az adó alól a következő ügyleteket:”

3. A szöveg a következő bekezdéssel egészül ki:

„(2) Az (1) bekezdés d) pontjában szereplő mentesség csak akkor alkalmazható, ha az importőr az import időpontjáig közli az importáló tagállam illetékes hatóságával a következő valamennyi adatot:

4. a saját vagy az importáló tagállamban őt adóügyekben képviselő HÉA-azonosítószáma,

5. azon megrendelő HÉA-azonosítószáma, aki részére a termékeket egy másik tagállamban értékesítik, vagy a saját HÉA-azonosítószáma a rendeltetés helye szerinti tagállamban, ha a termékeket a 138. cikk (2) bekezdésének c) pontjában megállapított feltételek szerint továbbítják az importáló tagállamból,

6. annak bizonyítéka, hogy az importált termékeket az importáló tagállamból egy másik tagállamba fogják szállítani vagy feladni.”

7. A 205. cikk helyébe a következő szöveg lép:

„205. cikk

(1) A 193–200., a 202., a 203. és a 204. cikkben említett esetekben a tagállamok előírhatják, hogy az adófizetésre kötelezett személytől eltérő személy az adófizetésre kötelezett személlyel egyetemlegesen felel a HÉA megfizetéséért.

(2) A 200. cikkben említett esetben a termékeket a 138. cikkben megállapított feltételek szerint eladó személy egyetemlegesen felel az említett termékeknek a Közösségen belüli beszerzését terhelő HÉA megfizetéséért, ha nem tesz eleget a 262. és 263. cikkben előírt, az értékesítéssel kapcsolatos adatokat tartalmazó összesítő nyilatkozat benyújtására vonatkozó kötelezettségnek, vagy ha az általa benyújtott összesítő nyilatkozat nem tartalmazza az értékesítéssel kapcsolatos, a 264. cikkben előírt adatokat.

Az első albekezdés nem alkalmazandó a következő esetekben:

8. a megrendelő azon időszakra nézve, amely alatt az érintett ügylet kapcsán adófizetési kötelezettsége keletkezett, HÉA-bevallást nyújt be, amely tartalmazza az ügyletre vonatkozó, a 250. cikkben előírt valamennyi adatot,

9. a termékeket a 138. cikkben megállapított feltételek szerint eladó személy az illetékes hatóságoknak kellően megindokolja az e bekezdés első albekezdésében említett mulasztást.”

2. cikkÁtültetés a nemzeti jogba

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2009. december 31-ig megfeleljenek. A tagállamok haladéktalanul tájékoztatják a Bizottságot e rendelkezések szövegéről, valamint az említett rendelkezések és ezen irányelv közötti megfelelési táblázatról.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az irányelv tárgykörében fogadnak el.

3. cikk

Ez az irányelv az Európai Unió Hivatalos Lapjában való kihirdetését követő huszadik napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben,

a Tanács részéről

az elnök

[1] HL C […]., […]., […]. o.

[2] HL C […]., […]., […]. o.

[3] HL C […]., […]., […]. o.

[4] A közös hozzáadottértékadó-rendszerről szóló, 2006. november 28-i 2006/112/EK tanácsi irányelv (HL L 347., 2006.12.11.). A legutóbb a 2008/8/EK irányelvvel (HL L 44., 2008.2.20.) módosított irányelv.